พร้อมชี้แจงการอภิปรายไม่ไว้วางใจ ยืนยันความสัมพันธ์พรรคร่วมรัฐบาลยังดี
นายอนุชา บูรพชัยศรี โฆษกประจำสำนักนายกรัฐมนตรี ตอบคำถามสื่อมวลชนแทนนายกรัฐมนตรีเกี่ยวกับกรณีการเตรียมความพร้อมสำหรับการอภิปรายไม่ไว้วางใจ ในประเด็นการบริหารจัดการสถานการณ์โควิด-19 ว่า นายกรัฐมนตรีและรัฐมนตรีที่เกี่ยวข้องพร้อมชี้แจงในทุกประเด็นที่สมาชิกมีข้อสงสัย โดยเฉพาะที่เกี่ยวข้องกับบริหารสถานการณ์โควิด-19 ซึ่งที่ผ่านมานายกรัฐมนตรีได้ติดตามสถานการณ์และมีการประชุมร่วมกับหลายภาคส่วนที่เกี่ยวข้องเพื่อให้การบริหารจัดการเป็นไปอย่างมีประสิทธิภาพ เช่น การประชุมร่วมกับผู้ว่าราชการจังหวัด ,ผู้อำนวยการโรงพยาบาล,หน่วยงานด้านการจัดกาวัคซีน ยาและเวชภัณฑ์ เพื่อวางแนวทางแก้ปัญหาอย่างเร่งด่วน อาทิ การจัดหาและการกระจายวัคซีน การจัดตั้งโรงพยาบาลสนาม การดูแลบุคลากรทางการแพทย์ การดูแลผู้ป่วยให้ได้รับการรักษาอย่างทันท่วงทีรวมถึงมาตรการกักตัวดูแลตนเองที่บ้านและการดูแลโดยชุมชน ตลอดจนการตรวจคัดกรองเชิงรุกและการตรวจด้วย antigen test kit และมาตรการเยียวยาประชาชนที่ได้รับผลกระทบทั้งหมดนายกรัฐมนตรีอยากให้ประชาชนและสื่อมวลชน ติดตามวิธีการแก้ไขปัญหาโควิด-19 ของต่างประเทศด้วย เนื่องจากสถานการณ์มีความแตกต่างกัน โดยเฉพาะประเทศที่มีการฉีดวัคซีนแต่กลับมีการระบาดอีกรอบ จนต้องมีการประกาศล็อกดาวน์ ซึ่งประเทศไทยก็ต้องมีมาตรการต่างๆ เพื่อควบคุมการแพร่ระบาดเช่นเดียวกันส่วนความสัมพันธ์กับพรรคร่วมรัฐบาล ยังสามารถทำงานร่วมกันได้เป็นอย่างดี ด้วยความเข้าใจซึ่งกันและกัน และจะมุ่งมั่นแก้ปัญหาโควิด-19 ไปด้วยกัน